Die titel behoort reeds te verklap wat jy te wagte kan wees ... Want met Hans Drommedaaris agter die stuur is jy in vir 'n behoorlike plesierrit.
Hy is die eerste kunstenaar wat terselfdertyd 'n CD met 19 snitte vrystel, EN 'n DVD wat bestaan uit 9 musiekvideo's, die nuwe kuierprogram Gooi mielies en vriende (wat hy bekendstel), 'n lewendige komedie vertoning asook 'n kykie na sy spanboutegnieke.
Hans is nie sommer enige hierjy musikant nie. As een van Suid-Afrika se heel eerste solo dromspelers, is hy ook behoorlik vaardig met die kitaar, konsertina en xilofoon - en hy laat waai. Maar hy bly nie uit die kollig agter die instrumente nie. O nee! Hy sing net so lekker en sy tussendeur staaltjies sorg dat die gehoor nie vir 'n sekonde 'n vervelige oomblik beleef nie.
Van die 19 snitte op die CD gaan Groenkoringlande beslis die treffersparade oorheers. Hans omskep 'n immergewilde volksliedjie met sy eiesoortige klank en kort voor lank wikkel jy saam. Popcorn (wat jy ook op die DVD kan geniet) is nog 'n heerlike plesier en bestem vir groot dinge. Hier word sy talent met die xilofoon behoorlik ten toon gestel.
Hy het sowat 70% van die snitte self geskryf en getoonset - en wanneer 'n mens met bewondering na die deurlopende energie luister, besef jy opnuut hoe indrukwekkend dié prestasie is. Hy sorg dat daar iets vir almal is en behou terselfdertyd sy unieke styl.
As jy moeg is vir swaarkry, doemprofete en swartgalligheid en net lus het vir pret, plesier en die lekker dinge in die lewe, is hierdie die album wat jy in jou speler druk. Nooi jou vriende, skink 'n ietsie en maak seker daar is genoeg kole op die vuur. Jy is verseker van 'n láááng kuier.
Hy laat reeds die rekords spat met al die eerstes op sy kerfstok. Met sy talent, doelgerigtheid en dryf na perfeksie gaan hy stof skop in menige ander kunstenaar se oë.
R 50.00 per volwassene en R 15.00 per kind en eerste kind is gratis. Prys sluit 'n vingerete in en 'n kontant kroeg is beskikbaar. CD's te koop die aand teen R 100.00 elk. Die aand word ingekleur deur verskeie bekende, gaskunstenaars, dansers en jul kry die kans om saam opgeneem te word vir 'n "live" DVD en twee musiekvideos. Dit is 'n groot mylpaal vir die Drommedaaris en jul mis uit as julle nie daar is nie. Skakel of e-mail Yolanda gerus vir besprekings, om teleurstelling te voorkom bespreek gou aangesien kaartjies beperk is.